Mark Walters

**Mark Everton Walters** (født 2. juni 1964 i Birmingham) er en tidligere engelsk fotballspiller som spilte i en rekke klubber.

Walters startet sin karriere i Aston Villa som juniorspiller. Han fikk sin debut for Birmingham-klubben allerede som 17-åring 28. april 1982 i 1-4 tapet for Leeds hjemme på Villa Park. Walters spilte totalt 234 kamper og scoret 48 mål for klubben i de fem sesongene han tilbragte i klubben. Av dette var 181 kamper og 32 mål i ligaen.

Nyttårsaften 1987 ble han hentet til Rangers i Skottland av manager Graeme Souness for £550&nbsp;000. Han fikk sin debut for klubben i lokalderbyet mot erkerivalen Celtic 2. januar 1988 på Celtic Park. Det ble ingen god opplevelse for Walters i det Rangers tapte 2-0, og siden Celtic fansen kom med rasistiske tilrop mot han, og at det i tillegg ble kastet bananer ut på banen.

I tiden han tilbragte på Ibrox var Walters med å vinne ligaen tre ganger, i tillegg til å vinne den skotske Liga-Cupen to ganger. Etter 143 kamper og 51 mål, (106 ligakamper, 32 ligamål), skiftet han klubb til Liverpool 13. august 1991 for £1&nbsp;250&nbsp;000. Graeme Souness var nyutnevnt manager i klubben, og ville ha med seg sin tidligere elev til Anfield-klubben. Dette var litt ironisk i og med at hans mellomnavn er Everton, som også er navnet på det andre storlaget i byen.

Walters fikk sin debut for de røde 17. august da han kom inn som innbytter i hjemmekampen mot Oldham i 2-1 seieren på Anfield. Hans første mål kom på straffespark i bortekampen mot Notts County på Meadow Lane 7. september. Liverpool vant kampen 2-1. Han spilte de fleste kampene for Liverpool denne sesongen, og var med på å hjelpe laget til finalen i FA-Cupen, men i selve finalen mot Sunderland satt han på benken under hele kampen. Liverpool vant forøvrig 2-0 etter mål av Michael Thomas og Ian Rush.

Walters er i Norge kjent som mannen som konkurrerte mot Stig Inge Bjørnebye om plassen på venstresiden på laget. Nordmannen ble som oftest foretrukket, og Walters ble sendt på utlån både til Stoke og Wolverhampton, før han ble hentet tilbake igjen i sesongen 1994/1995. Liverpool spilte seg frem til finalen i Ligacupen denne sesongen, men Walters måtte nok en gang sitte å se en finale fra benken da Liverpool slo Bolton etter to mål av Steve McManaman.

18. januar 1996 ble han hentet til Southampton. Her fikk han kun 9 kamper totalt for klubben (5 ligakamper). Etter at klubben beholdt plassen i Premier League ble han frigitt av klubben, og signerte for Swindon 31. juli 1996.

Han fikk sin debut 17. august i 0-2 tapet borte mot Norwich på Carrow Road. Hans første mål kom i 2-1 seieren mot Tranmere 14. september. Walters spilte totalt 126 kamper og scoret 28 mål for klubben. Han ble frigitt 17. november 1999, og signerte da for Bristol Rovers. Her ble han frem til han la opp i 2002. Han spilte 96 kamper og scoret 14 mål for klubben.

Walters fikk én landskamp mot New Zealand i Auckland 3. juni 1991. England vant kampen 1-0.

## Medaljer
**Aston Villa**
* **1980:** FA Youth-Cup vinner.
* **1982:** UEFA Super Cup vinner.
* **1988:** Nr. 2 i 2. Divisjon.

**Rangers**
* **1989:** Ligacup.
* **1989:** Ligamester.
* **1990:** Ligamester.
* **1991:** Ligacup.
* **1991:** Ligamester.
* **1989:** FA Cup, tapende finalist.
* **1990:** Ligacup, tapende finalist.

**Liverpool**
* **1992:** FA-Cup vinner.
* **1995:** Liga-Cup vinner.
* **1992:** Charity Shield, tapende finalist.

## Se også
* Statistikk om Liverpool FC.

## Eksterne lenker
* 
* Profil på LFChistory.net
* Profil på Liverpools offisielle hjemmeside